Giuseppe Rosaccio

**Giuseppe Rosaccio** (Pordenone, 1530. – oko 1621), liječnik, putopisac, geograf, kozmograf i kartograf.

## Biografija
Studirao je filozofiju, medicinu i pravo na Univerzitetu u Padovi, stekavši naslov doktora. Zbog posla je otišao u gradić Tricesimu, gdje je prema Lirutiju živio od 1552. obavljajući ne samo liječničku službu, nego i druge gradske službe. Bio je sudac u građanskim parnicama. Autor je četrdesetak što većih što manjih djela. Značajna djela su *Viaggio da Venetia a Constantinopoli per mare e per terra* (1574), *Al Sereniss. Cosmo Gran Principe di Toscana, Il viaggio per Mare, e per Terra di Constantinopoli, e di tera Santa* (1601). Osim izdanja iz 1574. biografi navode izdanja iz 1598, 1601, 1604. i 1606. godine. Sva su izdanja ilustrirana bakroreznim veduta gradova, otoka, tvrđava i sl. Te ilustracije danas se smatraju najvećom vrijednošću tih djela, te predstavljaju najstarije i najobuhvatnije grafičke prikaze hrvatskih krajeva i gradova. U izdanju iz 1606. nalaze se karte Istre, otoka Raba, Paga, Hvara, Korčule, karte Splita i Trogira, vedute Rovinja, Pule, Osora, Šibenika, Skradina, Klisa, zatim planovi Zadra i Dubrovnika. Autor bakroreza iz 1574. je Marco Sadeler, potomak stare belgijske bakrorezačke porodice, a bakroreze za izdanja iz 1598. i 1606. priredio je mletački bakrorezac Giacomo Franco. Djelo Viaggio sadrži karte i sažete podatke o putnom pravcu Venecija–Dubrovnik (morem) i Dubrovnik–Istanbul (kopnom) odnosno, Venecija–Istanbul morskim putem. U uvodu je opis morsko-kopnenog puta preko Dubrovnika, a u nastavku detalji o morskom putu. U knjizi se nalazi karta istočnog Mediterana na kojoj je prikazan taj pomorski put. Sadrži kartografske prikaze (vedute, planove, karte) i kraće tekstove koji podrobnije opisuju plovidbeno područje.

## Djela
* Viaggio da Venetia a Constantinopoli per mare e per terra. Venecija 1574, 1598, 1601, 1604, 1606. 
* Karta Istre. 1589.
* Il Mondo, mali atlas. 1594.
* Al Sereniss. Cosmo Gran Principe di Toscana, Il viaggio per Mare, e per Terra di Constantinopoli, e di tera Santa. Venecija 1601.
* Karta Italije, 4 lista. 1609.

## Literatura

* M. Marković: Studij predodžbe fizičko-geografskih elemenata na kartama jugoslavenskih zemalja od najstarijih vremena do kraja 17. stoljeća, disertacija. Prirodoslovno-matematički fakultet Sveučilišta u Zagrebu, 1964. 
* M. Goldner i N. Lukačević: Zemljopisne karte i atlasi do 1900. godine u fondu Naučne biblioteke u Zadru, katalog izložbe. Naučna biblioteka Zadar, Zadar 1989. 
* M. Marković: Descriptio Croatiae. Naprijed, Zagreb 1993, str. 129-130. 
* M. Kozličić: Atlas - Kartografski spomenici hrvatskog Jadrana. AGM, Zagreb 1995, str. 202-212.
* K. Čvrljak: Znameniti putnici u Skradinu i na Krki. Šibenik 1996, str. 73-79.
* D. Jurković: Karte i kartografi Šibenika i okolice, seminarski rad. Sveučilište u Zagrebu, Geodetski fakultet, 1996.
* K. Borković: Kartografija Dubrovnika i okolice, seminarski rad. Sveučilište u Zagrebu, Geodetski fakultet, 1998. 
* B. Pamić: Kartografija i kartografi u Puli, seminarski rad. Sveučilište u Zagrebu, Geodetski fakultet, 1998. 
* M. Marković: Hrvatski gradovi na starim planovima i vedutama. AGM, Zagreb 2001.
* A. Kisić: O Camocijevu i Rosaccijevu izolaru iz hrvatskih zbirki / The Origins of Camocio's and Rosaccio's Isolario in Croatian Collections, u: D. Novak, M. Lapaine, D. Mlinarić (urednici): Pet stoljeća geografskih i pomorskih karata Hrvatske / Five Centuries of Maps and Charts of Croatia, Školska knjiga, Zagreb 2005, str. 292-330, 438-439.

## Vanjske veze

* Giuseppe Rosaccio: ''Viaggio da Venetia, a Costantinopoli'', Travelogues: Travellers' Views (galerija)